C 493/68
RO
Jurnalul Oficial al Uniunii Europene
27.12.2022
Marți, 7 iunie 2022
22.
observă că, pentru stocurile pentru care capturile totale admisibile sunt în creștere, de exemplu în cazul unei bune gestionări a stocurilor sau al unui plan de refacere de succes, statele membre ar putea lua în considerare distribuirea cotelor suplimentare pe baza unor criterii economice, sociale și de mediu, în conformitate cu articolul 17; 23. subliniază că pescuitul artizanal și tradițional și asociațiile din acest domeniu, cum ar fi „Cofradias” de pescuit, sunt o caracteristică fundamentală a societății, a economiei, a culturii și a tradiției locale în multe zone costiere și insule din UE și, prin urmare, consideră că ar trebui să beneficieze de atenție și tratament speciale, inclusiv de cote ad hoc, mai ales în cazul unei creșteri a cantității generale a stocurilor datorată bunei gestionări a cotelor sau unui plan de refacere de succes; 24. consideră că utilizarea tuturor tipurilor de criterii menționate la articolul 17 (economice, sociale și de mediu) în alocarea posibilităților de pescuit este un element important pentru a atinge pe deplin obiectivele stabilite în Regulamentul PCP, în Directiva-cadru „Strategia pentru mediul marin” și în Strategia privind biodiversitatea pentru 2030; reamintește că statele membre sunt responsabile de elaborarea și implementarea criteriilor de alocare; 25. reamintește că datele de calitate privind impactul asupra mediului și impactul social și economic al pescuitului recreativ adesea lipsesc sau sunt incomplete, ceea ce înseamnă că criteriile de mediu, sociale și economice nu pot fi elaborate conform cerințelor de la articolul 17; 26.
îndeamnă Comisia să amelioreze și să dezvolte colectarea acestor date privind pescuitul recreativ printr-un cadru de colectare a datelor ameliorat și prin alte instrumente de politică; 27.
invită Comisia să garanteze că fiecare stat membru vizat alocă posibilități de pescuit în conformitate cu Regulamentul PCP și în special cu articolul 17, utilizând criterii transparente și obiective, inclusiv criterii de mediu, sociale și economice; consideră că fiecare stat membru, în acord cu principiul subsidiarității, ar trebui să se asigure că criteriile sunt sustenabile și echilibrate pentru a ține seama de particularitățile și dificultățile locale care trebuie abordate; 28. consideră că tipurile de pescuit și realitățile cu care se confruntă acestea variază foarte mult pe teritoriul UE și că, prin urmare, nu există criterii universale de natură economică, ecologică sau socială care să poată fi aplicate în mod uniform în întreaga UE; 29. reamintește că, în mai multe țări, statele membre și organizațiile de producători au creat rezerve de cote care ar putea fi distribuite pescarilor pe baza unor criterii de mediu, economice și sociale; 30.
invită statele membre să ofere pescarilor stimulente pentru a folosi cele mai sustenabile și ecologice practici și metode de pescuit; consideră că astfel de stimulente ar trebui luate în considerare la elaborarea metodei de alocare în conformitate cu articolul 17 și încurajează statele membre să țină seama de considerentele climatice și ecosistemice în procesele lor de alocare, pe baza unui set de criterii transparente; reamintește că, conform articolului 17, statele membre trebuie să facă eforturi pentru a oferi stimulente pentru navele de pescuit care utilizează unelte de pescuit selective sau tehnici de pescuit cu impact scăzut asupra mediului, precum un consum redus de energie sau o deteriorare limitată a habitatelor; 31.
invită statele membre să stimuleze operatorii, prin procesele lor de alocare, să stabilească și să îmbunătățească dialogul social cu sindicatele și organizațiile lucrătorilor, precum și să aplice pe deplin contracte colective de muncă, cu scopul de a promova sustenabilitatea socială și condițiile de muncă echitabile în sectorul pescuitului; 32. reamintește că statele membre trebuie să depună eforturi pentru a oferi stimulente navelor de pescuit care utilizează unelte de pescuit selective sau tehnici de pescuit cu impact scăzut asupra mediului; observă că unele state membre oferă astfel de stimulente; invită și alte state membre să ofere astfel de stimulente; 33. subliniază că alocarea posibilităților de pescuit utilizând criterii precum un impact mai redus asupra mediului și ținând cont de antecedentele operatorului în materie de conformitate contribuie la refacerea stocurilor de pește la un nivel sustenabil și la îmbunătățirea protecției biodiversității; 34. invită statele membre, în conformitate cu articolul 17 din Regulamentul PCP, să sprijine intrarea în activitate a tinerilor și a noilor pescari, ca să reducă barierele la intrarea în activitate, să corecteze disfuncționalitățile pieței și, în cele din urmă, să faciliteze reînnoirea generațiilor atât de necesară în sectorul pescuitului; invită, de asemenea, statele membre să utilizeze toate oportunitățile din cadrul FEPAM pentru a aborda problema reînnoirii generațiilor;